SKRIFTLIG FORESPØRGSEL E-1657/03

af Cristiana Muscardini (UEN) til Kommissionen

(19. maj 2003)

Om: Aviær influenza

Der er udbrudt aviær influenzaepidemi i Belgien og Nederlandene, hvilket har nødvendiggjort nedslagtning af mange hundrede tusind kyllinger. En nederlandsk dyrlæge er ifølge nyhedsmedierne død efter at være blevet smittet med denne virus. EU har indført et forbud mod eksport af kyllinger og æg fra de to lande, men denne foranstaltning beskytter ikke de europæiske borgere mod den risiko, som en eventuel import, der er foregået før eksportforbuddets indførsel, måtte rumme. De belgiske sundhedsmyndigheder havde garanteret, at virussen, som er yderst smitsom for fjerkræ, ikke er det for mennesker. Hertil kommer, at der stadig snakkes om en mulig forbindelse mellem denne virus og SARS.

1. Kan Kommissionen give oplysninger om de europæiske fjerkræsopdræts sundhedstilstand, som kan berolige forbrugerne og afværge en psykose som den, der bredte sig i forbindelse med kogalskab?

2. Deler Kommissionen de belgiske myndigheders opfattelse af, at aviær influenzavirus ikke er smitsom for mennesker?

3. Hvilke initiativer agter Kommissionen at foreslå for at undgå lignede epidemier og konkret garantere den meget omtalte fødevaresikkerhed?

4. Bør der efter Kommissionens opfattelse ikke ske en samordning af de nationale ministeriers aktioner til bekæmpelse af denne sygdom?

5. Er Kommissionen i stand til at tilkendegive en holdning med hensyn til forbindelsen mellem aviær influenza og SARS?

Samlet svarafgivet på Kommissionens vegne af David Byrnepå skriftlige forespørgsler E-1651/03 og E-1657/03

(18. juli 2003)

Aviær influenza (AI) er en smitsom virusinfektion, der rammer fugle. Den virusstamme, der har forårsaget de aktuelle udbrud i nogle af medlemsstaterne, er af typen H7N7. Der er påvist enkelte tilfælde, hvor denne virus af aviær oprindelse er overført fra fugle til mennesker og har forårsaget forbigående, helbredelige øjenforandringer og åndedrætssymptomer. Overførsel fra menneske til menneske er begrænset, og stammen har ikke etableret sig hos mennesker. En dyrlæges død i Nederlandene skal ses som et enkeltstående tilfælde som følge af direkte kontakt med levende, inficeret fjerkræ. Formålet med foranstaltningerne til sygdomsbekæmpelse og slagtehygiejne i EU og de garantier, der kræves i forbindelse med import af fjerkrækød, er at sikre, at der ikke forhandles inficeret fjerkrækød. Varmebehandling af fjerkrækød inden konsum inaktiverer eventuelle vira. Risikoen for at pådrage sig sygdommen via konsum af kød er derfor ubetydelig.

Kommissionen er bekendt med tilfældene i Hong Kong og har nøje fulgt situationen der og i det sydlige Kina, bl.a. på baggrund af oplysninger fra Verdenssundhedsorganisationen (WHO) m.fl. Kommissionen samarbejder med WHO og andre institutioner om udviklingen og etableringen af beredskabsplaner for de mest udbredte overførbare sygdomme, f.eks. humaninfluenza og SARS (Severe Acute Respiratory Syndrome). Der er etableret stabile kommunikationslinjer mellem de kompetente offentlige sundhedsmyndigheder med henblik på at koordinere de anbefalede foranstaltninger gennem EF-nettets system for tidlig varsling af overførbare sygdomme og procedurer til udsendelse af videnskabeligt baserede førstehåndsoplysninger til offentligheden. Kommissionen støtter også en række forskningsprojekter vedrørende udviklingen af influenzavacciner og forbedring af laboratoriediagnoserne.

Som reaktion på udbruddene af aviær influenza i Belgien, Tyskland og Nederlandene har Kommissionen i tæt samarbejde med medlemsstaternes eksperter i Den Stående Komité for Fødevarekæden og Dyresundhed øjeblikkeligt truffet en række strenge sygdomsbekæmpelsesforanstaltninger. Disse foranstaltninger er mere omfattende end de foranstaltninger, der er fastlagt i Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza(1). De omfatter strenge bestemmelser, som har til formål at bryde infektionskæden så hurtigt som muligt og at forebygge eventuel virusoverførsel til mennesker. Aktionerne revideres løbende på baggrund af udviklingen i den epidemiologiske situation og er baseret på den nyeste videnskabelige viden. Aktionerne har allerede vist sig at være effektive i begrænsningen af spredningen af sygdommen. Med hensyn til de aktuelle AI-udbrud i Belgien, Tyskland og Nederlandene er sundhedstilstanden blandt fjerkræ generelt blevet bedre i de seneste uger. Yderligere oplysninger findes på http://europa.eu.int/comm/food/fs/ah_pcad/ah_pcad_77_en.pdf og http://europa.eu.int/comm/food/fs/ah_pcad/ah_pcad_76_en.pdf.

Influenzavira tilhører Orthomyxoviridae-familien, mens den agens, der forårsager SARS, har vist sig at være en Corona-virus. De to familier er klart adskilte, og viraene forårsager forskellige sygdomme. De første symptomer kan dog ligne hinanden. Et menneske kan samtidig være smittet af SARS-agensen og influenzavirussen, navnlig i influenzasæsonen. Effektiv kontrolovervågning af influenza er derfor lige så vigtig som etablering af validerede laboratorieprøver til bekræftelse af SARS. Kommissionen finansierer i øjeblikket et projekt vedrørende overvågning af influenza på europæisk plan, European Influenza Surveillance Scheme (http://www.EISS.org), som formidler oplysninger om overvågning af humaninfluenza i tæt samarbejde med WHO.

Med hensyn til mere generel beskyttelse mod overførbare sygdomme vil Kommissionen over for Europa-Parlamentet og Rådet fremsætte forslag til en forordning om etablering af et center for overførbare sygdomme med henblik på at forbedre EU's kapacitet til at reagere over for udbrud af sygdomme, der påvirker folkesundheden. Centret skal yde ekstra støtte til Fællesskabets nuværende virkemidler (f.eks. civilbeskyttelse) for at sikre, at der kan træffes effektive foranstaltninger på EU-niveau i tilfælde af katastrofer i en medlemsstat eller et tredjeland.

(1) EFT L 167 af 22.6.1992.